DEMCO วิ่งต่อ 9% นักลงทุนเก็งกำไร หลัง NUSA เข้าถือหุ้นใหญ่
DEMCO วิ่งต่อ 9% ราคาแตะ 5.95 บ. คาดนักลงทุนเข้าซื้อเก็งกำไร ตอกย้ำความเชื่อมั่นธุรกิจ หลัง NUSA เข้าถือหุ้นใหญ่ 23%
DEMCO วิ่งต่อ 9% นักลงทุนเข้าซื้อเก็งกำไร เชื่อมั่นธุรกิจหลัง NUSA เข้าถือหุ้นใหญ่
30 พ.ย. 2565

ผู้สื่อข่าวรายงานว่า วันนี้ (30 พ.ย.65) ราคาหุ้น บริษัท เด็มโก้ จำกัด (มหาชน) หรือ DEMCO ณ เวลา 11:53 น. อยู่ที่ระดับ 5.95 บาท บวก 0.50 บาท หรือ 9.17% สูงสุดที่ระดับ 6.05 บาท ต่ำสุดที่ระดับ 5.60 บาท ด้วยมูลค่าซื้อขาย 137.61 ล้านบาท

ทั้งนี้ ราคาหุ้น NUSA ปรับตัวขึ้นอย่างต่อเนื่อง หลังบริษัท ณุศาศิริ จำกัด (มหาชน) หรือ NUSA เข้าซื้อหุ้นสัดส่วน 23% ขึ้นแท่นผู้ถือหุ้นใหญ่อันดับ 1 โดย นายวิษณุ เทพเจริญ  ประธานเจ้าหน้าที่บริหาร NUSA เปิดเผยว่า ที่ประชุมคณะกรรมการบริษัทฯ มีมติอนุมัติให้บริษัทเข้าลงทุนในบริษัท เด็มโก้ จำกัด (มหาชน) หรือ DEMCO ซึ่งดำเนินธุรกิจเกี่ยวกับพลังงานและพลังงานทดแทน และการจัดการพลังงานอย่างมีประสิทธิภาพ รวมทั้งมีธุรกิจที่เกี่ยวกับด้านวิศวกรรมไฟฟ้าครบวงจร มีโรงงานผลิตเหล็กชุบสังกะสีที่ขึ้น VENDER LIST กับการไฟฟ้าฝ่ายผลิตแห่งประเทศไทย (กฟผ.) ดำเนินธุรกิจจากทั้งโครงการภาครัฐและเอกชน เป็นปัจจัยที่สนับสนุนให้ผลการดำเนินงานมีการเติบโตอย่างแข็งแกร่ง
ทั้งนี้ทางบอร์ด NUSA จึงอนุมัติให้เข้าลงทุนในธุรกิจด้านพลังงาน ในวงเงิน 1,000 ล้านบาท โดยฝ่ายบริหารได้คัดเลือก DEMCO เป็นเป้าหมายในการลงทุน ซึ่ง NUSA ได้ทำบิ๊กล็อต ไปเมื่อวันที่ 25 พ.ย.65 ที่ผ่านมา ซื้อหุ้น DEMCO จำนวน 170,000,000 หุ้น ในราคาหุ้นละ 5 บาท คิดเป็นเงิน 850,000,000 บาท  ส่งผลให้ NUSA เป็นผู้ถือหุ้นอันดับ 1 ของ DEMCO ในสัดส่วนมากกว่า 23%
สำหรับวัตถุประสงค์การลงทุนครั้งนี้ ก็เพื่อขยายธุรกิจไปในกลุ่มธุรกิจที่เกี่ยวข้องกับพลังงานทดแทน และเทคโนโลยีเพื่อเพิ่มโอกาสในการเติบโตให้สอดคล้องกับแนวโน้มสถานการณ์โลกในปัจจุบัน